Тај процес, међутим, није превише нашкодио Метелу, који је године 69. п. н. е. изабран за конзула. Мандат му је био за време Трећег митридатског рата, током кога је острво Крета постало једно од главних извора људства за Митридата, односно једно од главних упоришта пирата који су тада представљали велики проблем за поморски промет и трговину на Медитерану. Након што је његов колега Квинт Хортензије одбио да преузме команду за поход на Крит, она је припала Метелу. Након што се искрцао, Метел је успео заузети неколико градова. Крићани су због тога године 67. п. н. е. послали изасланство Помпеју молећи га да преузме команду како би му се могли предати и тако испословати блаже услове. Помпеј је прихватио понуду и у њихово име потписао мировни споразум, те наложио Метелу да напусти острво. Метел је, пак, одбио тај налог и на острву остао док и сам није испословао нови споразум. Када се вратио, тек је 62. године п. н. е. успео испословати тријумф, након кога је стекао надимак "Крићанин". Он и Помпеј су до краја живота остали љути политички супарници.